Transcript vum Livestream vum Pressebriefing nom Regierungsrot (04.02.2022)

## Intervenants

* Xavier Bettel, Premier- a Staatsminister
* Paulette Lenert, Gesondheetsministesch
* Journalisten

## Sprooch

* Lëtzebuergesch

## Trankcript

[Xavier Bettel]

Dir Damen an dir Hären, schéine gudde Mëtteg.

Mir haten dës Woch schonn den 2. Regierungsrot, haut fir en Echange iwwert d'Situatioun ze hunn an och der Chamber en Text ze proposéieren.

Esou vill Sécherheet wéi néideg, esou vill Fräiheet wéi méiglech, dat ass am Fong de Grondprinzip dee ons säit Ufank vun dëser Kris duerch dës Pandemie gefouert huet.

D'Regierung ass de Moien zur Conclusioun komm, datt déi aktuell sanitär Situatioun et ons erlaabt gewësse Restriktiounen ze labberen, fir de Mënschen hei zu Lëtzebuerg méi Fräiheete kënnen zeréckzeginn.

Déi aktuell Situatioun, besonnesch déi positiv Entwécklung an de Spideeler, erlaabt et ons erëm zu engem méi normale Liewen zeréckzekommen.

D'Madamm Gesondheetsministesch wäert och duerno méi an den Detail kënnen agoe wat déi sanitär Situatioun ubelaangt, an och iwwert d'Motivatioun fir déi Mesuren déi mir haut ukënnegen.

D'Regierung huet decidéiert all déi Mesuren déi am Moment nach doheem, d.h. am Privaten nach sinn, ofzeschafen.

D'Recommandatioune bleiwen awer bestoe fir sech weider virsiichteg ze verhalen esoubal ee mat Leit zesumme kënnt.

Dozou gehéiert och d'Teste kuerz virun de Rassemblementer, dat kënne mir och net oft genuch ënnersträichen.

En anere wichtege Punkt: iwwerall am Moment wou nach den 2G+-System gëllt,

gi mir zeréck op den 3G.

Et gëtt just nach een 3G+-System, dat ass am Spidol an och an den Alters- a Fleegeheemer.

A fir déi Persounen, den 3G-System ass net méi dee wou ee kann op der Plaz getest ginn, mee dat sinn zertifiéiert oder Schnelltester oder zertifiéiert PCRen.

Spärstonne vun 11 Auer am Horeca ginn ofgeschaaft an d'Rassemblementer sinn erëm bis 2.000 Leit méiglech ënnert dem Regime vum Covid-Check, a wann een e Rassemblement mécht mat méi wéi 2.000 Leit brauch een och e "concept sanitaire".

De Covid-Check op der Aarbecht betrëfft esouwuel d'Leit déi all Dag schaffe ginn och wéi d'Employeuren, an d'Regierung huet sech gëschter och mat de Sozialpartner echangéiert

an ech si frou datt mir en Accord fonnt hunn, well de Sozialdialog, mir wëssen, ass ëmmer wichteg, mee an enger Pandemie och ganz wichteg.

De CovidCheck soll an de Betriber weiderbestoe bleiwen, wou en och gutt funktionéiert an och do wou d'Employeuren an d'Personaldelegatioune sech eens sinn.

Déi aktuell sozial Ofsécherunge wäerte weider bestoe bleiwen, also dierft och keen entlooss ginn deen de CovidCheck net respektéiert.

Fir de CovidCheck méi einfach op der Aarbechtsplaz ze gestalten, hale mir och d'Testzentere fir d'Leit déi 1 Mol geimpft si bei.

Dir wësst jo datt dat bis den 28. Februar och vun der Lëtzebuerger Arméi, an erlaabt mir hinne vun hei aus e Merci ze soen, datt dat och weider bestoe bleift.

Ech kann iech nämlech net soen ab wéini dësen Text a Kraaft trëtt, dat heescht nonobstant vun deenen neie Mesuren, bleift bis den 28.Februar d'Méiglechkeet fir sech weider do gratis ze testen wann een 1 Mol geimpft ginn ass.

Nom 28. Februar kréien déi Leit déi 1 Mol geimpft gi sinn

och ee Bong pro Woch fir sech gratis kënnen testen ze loossen.

De CovidCheck huet et och erlaabt fir op der Aarbecht méi Fräiheete kënnen ze genéissen, an deem een do op d'Masken an op Distanzreegele konnt verzichten.

Gläichzäiteg bitt et och eng Mooss vu Sécherheet fir jidderee bäi.

An deene Betriber wou de CovidCheck-Regime net géif applizéiert ginn,

gëllt erëm d'Maskeflicht an och Distanzreegelen ab 10 Leit déi beienee kommen.

Dëst ass en Accord dee mir mat de Sozialpartner, d.h. mat de Gewerkschaften an och mam Patronat gëschter fonnt hunn.

D'Regierung reagéiert och op d'Situatioun datt, an dat ass e Constat dee mir gemaach hunn, ëmmer méi Leit op der Aarbechtsplaz ausfale well si a Quarantän oder am Isolement sinn.

D'Quarantän gëtt ganz ofgeschaaft, d.h. Leit déi net geimpft sinn an a Kontakt mat enger infizéierter Persoun kommen, solle sech wärend 5 Deeg all Dag testen an eng FFP2-Mask undoe wa si mat aner Leit a Kontakt kommen.

Beim Isolement kann een och an Zukunft erauskomme wann een 2 Deeg hannerteneen, dat war jo och elo schonn de Fall mam 5. a 6. Dag, wann een 2 Deeg hannerteneen en negative Schnelltest huet.

Dat gëtt elo einfach reduzéiert op de Fait datt een 2 Deeg hannerteneen, d.h. an deem Delai vun 2 Deeg, 2 Mol negativ getest gëtt.

Mir kréie matgedeelt datt eng Rëtsch vu Leit tatsächlech 8, 9 Deeg kënne positiv sinn an och Symptomer hunn, mee et ginn awer och ganz vill Leit wou mam Omikron jee no 1, 2 oder 3 Deeg negativ sinn an iwwerhaapt keng Symptomer méi hunn.

Et ass also theoretesch méiglech datt een och an Zukunft nom 3. Dag, d.h. den 1. Dag positiv an dann déi 2 nächst Deeg 2x hannerteneen negativ och scho kann erauskommen.

Ech widderhuelen nach eng Kéier de Grondprinzip deen ech virdru schonn zitéiert hunn: esou vill Sécherheet wéi néideg, esou vill Fräiheet wéi méiglech.

Déi nei Mesure proposéieren och dëse Prinzip zeréck.

Et muss een de richtegen Equiliber fannen tëschent Fräiheet a Sécherheet, an dat war ëmmer de "Facteur clé" an der Corona-Politik.

De Succès vun de Mesuren hänkt och of vum Matmaachen an och vun der Akzeptanz vun der Populatioun, a mir wëssen dat eng grouss Majoritéit vun de Bierger zu Lëtzebuerg lo wärend 2 Joer sech exemplaresch un d'Corona-Mesure gehalen hunn, soss hätte mir och net déi Méiglechkeet, haut kënnen dee Wee ze goen.

Mir wëssen awer och datt ëmmer méi Leit sech onsécher fillen, datt ëmmer méi Leit belaascht sinn, an déi Pandemie "elle dure, elle dure", an d'Sequelle sinn och reell.

Mir sollen haut net vergiessen, wat ee vu Konsequenze vum Covid huet, hat ass de Weltdag géint de Kriibs.

Mir wëssen datt wärend dëser Pandemie manner Kriibserkrankungen diagnostizéiert goufen, datt manner Kriibsbehandlungen duerchgefouert goufen an och méi Leit u Kriibs gestuerwe sinn.

Dat ass z.B. just ee Kollateralschued, deen de Virus an eiser Gesellschaft uriicht.

Och déi mental Gesondheet leit ënnert der Pandemie, mir waren zesumme mat der Gesondheetsministesch Spideeler besichen, an an engem Spidol krute mir gesot, si hätte méi Leit an der Psychiatrie an deem Moment, wéi se z.B. op de Soins intensifs haten.

Mir wëssen datt vill Mënschen ënnert dem Impakt vum Virus leiden, an dat och an hirem alldeegleche Liewen.

De Mënsche Fräiheeten zeréckginn, da wann et méiglech ass, ass also net vu Muttwëll d'Fräiheeten aschränken dierf ëmmer nëmmen déi lescht Mesure sinn, wann et fir d'Sécherheet néideg ass.

Ech soen awer genee esou kloer, datt dës Erliichterungen déi mir haut proposéieren, net a Kontradiktioun si mat der Noutwennegkeet vun enger Impfflicht.

D’Regierung steet nach ëmmer hannert dem Avis vum Expertegrupp, deen a senger Analyse ganz kloer ass: D’Impfflicht ass néideg, fir ons präventiv géint eng potentiell nei Well mat enger méi geféierlecher Variant ze schützen.

Mir wëssen net wat déi nächst Méint ons wäerte bréngen verschidde Leit schwätze vun Endemie, verschiddener vu Schluss, dat wier dat schéinst wat mir ons kéinte wënschen.

Datt mir haut e Stéck Fräiheet nees zeréckkréien, ass zu engem ganz groussen Deel, wann net ausschliisslech, duerch d'Impfung.

Duerch d'Impfung hu mir et fäerdeg bruecht, datt an deenen allermeeschte Fäll een net muss fäerte schlëmm krank ze ginn, wann ee mam Covid infizéiert gëtt.

Et ass och duerch d'Impfung, datt mir gesinn datt d'Spideeler net iwwerlaascht sinn, ech hu viru kuerzem eng Etude gelies, déi seet datt d'Omikron bal d'selwecht ass wéi d'Initialsouchen déi mir haten a gesi mir jo awer d'Konsequenzen déi mir haten, an déi Konsequenzen hu mir haut net, an dat ass och duerch d'Impfen.

Dat heescht, trotz héijen Infektiounszuelen déi mir am Moment kennen, hu mir kee Corollaire an de Spideeler wéi dat bei de viregte Viren de Fall war.

Et ass duerch d'Impfung datt mir kënne Restriktiounen ophiewen, et ass duerch d'Impfung datt mir méi Sécherheet hunn an datt mir méi Fräiheete kënne kréien.

Mir wëssen datt d'Impfung de beschte Wee bleift, fir eist normaalt Liewen nees dauerhaft kënnen zeréckzekréien, a mir gesinn datt all Dag nach Leit geimpft ginn, a mir kënne just déi Leit déi net geimpft sinn encouragéieren et och ze maachen.

D'Zuele vun de soins intensifs, vun deenen 9, 10 Leit déi do sinn, ass 1/5 dee geimpft ass, 1 oder 2 geimpften op 10-11 déi op den Intensivstatioune sinn.

Dat sinn déi Zuelen déi mir déi lescht Wochen hunn, dat ass e Constat, also impfen hëlleft net nëmmen, mee impfe rett och.

Voilà. Madamm Gesondheetsministesch.

[Paulette Lenert]

Merci. Gudde Mëtteg.

Jo mir sinn haut 2 Joer quasi no Ufank op enger Schinn déi ee richteg optimistesch stëmmt.

Ech wënsche mir datt d'Joer 2022 d'Joer vun der "sortie de crise" wäert ginn, no engem Schrecken dee mir kritt hunn d'lescht Joer mat enger neier Variant déi extreem schnell zirkuléiert huet.

Och nach ëmmer schnell zirkuléiert, hu mir mëttlerweil genuch Recul zu der Situatioun fir kënne festzestellen datt awer eng Entspanung ze gesinn ass an de Klinicken oder datt zumindest keng Korrelatioun ass tëschent där drastescher Hausse un Neiinfektiounen an deem wat sech an eise Spideeler zréckgespigelt huet um Niveau vun de schwéiere Verleef.

Mir hu Rekordzuelen, effektiv wann een d'Kläranlagsresultater kuckt, déi rezent déi komm sinn, da si mir esou héich quasi wéi nach ni, um Niveau vun den Neiinfektiounen, an dat weist datt d'Situatioun einfach eng grondverschidden ass haut.

Firwat, ma well mir eng aner Populatioun sinn, mir si wäitgoend geimpft alleguerten an an enger Situatioun wou mir kënne mat deem Virus anescht liewe wéi dat nach virun engem Joer de Fall war.

Mir ginn dovunner aus, sou wéi d'Taskforce dat ageschat huet, datt mir ronderëm de Peak si vun dëser Well et huet sech elo stabiliséiert op eng ronn 15.000 Neiinfektiounen d'Woch.

Dat ass nach ëmmer ganz héich, dat ass net näischt, mee et gesäit wierklech aus, wéi wann déi Hausse elo gebrach wier, an datt déi staark Zirkulatioun hoffentlech elo réckleefeg wäert sinn.

Mir stelle fest datt de Virus vill zirkuléiert, iwwerall zirkuléiert, esouwuel bei geimpfte wéi bei deenen aneren.

Et ass awer nach ëmmer esou datt en duebel esou vill zirkuléiert bei deenen déi net geimpft sinn, wéi bei deenen aneren, och do ass en Impakt vun der Impfung ze gesinn, mee dat Weesentlecht, datt ass schonn ugeschwat ginn, an ech kommen duerno drop zréck, dat ass datt déi Impfung wierklech ganz kloer virum schwéiere Verlaf schützt, an dat ass dat wat eis an dëser Situatioun iwwert de Wanter bruecht huet, an och dat wat eis zouversiichtlech stëmmt

fir domadder ze liewen an déi nächst Méint eran, an op deem dote Wee wierklech

Schrëtt fir Schrëtt aus där Kris kënnen erauszekommen.

Wat eis am meeschte plot am Moment, dat ass kee Geheimnis, dat sinn d'Isolementer, mir hunn extreem vill Leit, eeben duerch déi héich Infektiounszuelen, déi isoléiert sinn och wann se net méi vill krank ginn, zum Gléck.

Dat laascht, an och do hu mir d'Erkenntnis an och d'Zouversiicht datt ee wierklech do kann lockeren mat deem neie Mechanismus, esou wéi e proposéiert ass, misst dat schonn en Impakt hunn op d'Aarbechtswelt.

Net jiddereen ass schnell negativ, mee ëmmerhi sinn awer Leit déi ganz fréi kënnen déi 2 negativ Tester hunn an dat wäert fir eng gewëssen Entspanung suergen.

Dir hutt et gesinn am Wocherapport, d'Isolementer sinn nach eng Kéier vun enger Woch op déi aner em 20% erop gaangen, dat ass vill, dat mierkt een alle Secteure laascht dat,

am Gesondheetssecteur, an all de Secteuren, an dat mécht eis am Moment méi Suerge

wéi d'Beleeung selwer vun de Spideeler, well déi Ausfäll net ze ënnerschätze sinn.

Um Niveau vun de schwéiere Verleef, wéi gesot eng Entspanung, mir hunn trotz där Hausse gesinn datt mir relativ stabel bliwwe sinn, grad och an onse soins intensifs si mir réckleefeg, do sti mir am Verglach zu eisen direkten Nopeschlänner gutt,

méi niddreg am Verglach, dat mat Mesuren déi manner streng sinn an der Reegel nach

wéi an deene meeschten aneren europäesche Länner.

Esou datt mir eis och do an der Confiance spieren fir wierklech elo e grousse Schrëtt an d'Normalitéit ze huelen an déi Restriktiounen un déi ee sech scho bal gewinnt huet, an dat sollt een net, et ass net normal a senge Fräiheeten ageschränkt ze sinn, fir dovunner wierklech erëm ewech ze kommen.

Just als Rappell nach eng Kéier: wisou hat mir déi Handbrems gezunn am Dezember?

Well mir do eeben nach net wousste wat mir haut wëssen.

Am Dezember wousste mir just datt e neie Variant do wier, dee ganz schnell em sech schléit, a mir konnten net wësse wat et bedeit um Niveau vun de schwéiere Verleef.

Haut huet een dee Recul an dofir ass et sécherlech de Moment, déi Handbrems déi mir geholl hunn, déi verschäerfte Schrauwen déi mir zougedréckt hunn um Niveau vun engem 2G am Fräizäitberäich, um Niveau vum Horeca, deen um 11 Auer Owes zougaangen ass, dat waren alles Mesuren déi mir preventiv geholl hunn, aus Virsiicht, fir net hannendrun ze lafen, déi maachen haut net méi Sënn, dat ass ganz kloer an do kann een och ouni Probleem drop zeréck kommen.

Zouversiichtlech si mir och well grad eis Risikokategorien, dat sinn déi eeler Leit, dat ass och kloer dem Avis vun diversen Experten erauskomm, datt ab 50 de Risiko fir e schwéiere Verlaf wierklech vill méi grouss ass, wéi bei méi jonke Leit.

A grad an deene Kategorie leie mir ganz gutt, och mat der Impfung, ech hat et gëschter nach eng Kéier erwäänt: mir leie bei den iwwer 60-järege mëttlerweil bei iwwer 90% déi komplett geimpft sinn, et komme jo nach déi Leit dobäi déi am Geneesungsstatus sinn, an an der selwechter Alterskategorie si 77% iwwerschratt vun deenen déi geboostert sinn.

Dat suergt fir e ganz gudde Schutz am Moment, mat där staarker Zirkulatioun komme vill Leit dobäi déi geneese sinn.

Fir iech eng Indikatioun ze ginn: op d'Population generale gesinn, hu mir vun den net geimpften, sinn nach eng Kéier 15,6% Geneesener am Moment dobäi, esou datt ee sech an enger relativer sécherer Situatioun am Moment beweegt. Mir hu ganz kloer och d'Erkenntnis haut, wann een zeréckkuckt, dat hu mir berechent, mir hunn d'Moyenne geholl vun Oktober bis elo Enn Januar fir d'Inzidenzen an de Spideeler ze berechnen, an do schwätzt dat eng absolut kloer Sprooch.

Wa mir elo déi 2 Extreemer vergläichen: en net Geimpften huet am Verglach zu enger Persoun déi komplett geimpft a geboostert ass, 19 mol méi en héije Risiko fir op der Intensiv ze landen, dat ass enorm.

An alles dat weist datt d'Impfung wierklech de Wee hei eraus ass, et ass d'Impfung déi mécht,

datt mir haut mat deem Virus eenegermoosse kënne liewen, datt mir kënne Schrëtt huelen a goen a Richtung Normalitéit, an hoffentlech geschwënn och eraus aus der Kris.

Ouni Impfung wier dat net denkbar.

Mir hunn och eng kloer Virstellung wat den Taux d'incidence ass wa mir op puer Méint zeréckkucken, par Rapport zu deenen net Geimpften déi bleiwen: fir déi iwwer 50-järeg ass do d'Inzidenz bei 134/100.000 Awunner, da kënnt dir ongeféier aschätze wat dat u Risiko bedeit fir eis Spideeler.

Do hu mir elo eng relativ gutt Vue drop.

Alles an allem ass et kloer Entkopplung déi mir festgestallt hunn tëschent Neiinfektiounen engersäits an Impakt um Niveau vun de schwéiere Krankheetsverleef...mat och an der Konsequenz hannendrun wéi et ausgesäit...LongCovid, do schéngt dat och réckleefeg ze sinn

um Niveau vun deene ganz schwéiere Fäll, dat ass alles gutt a léisst eis hoffen datt mir elo op där Schinn kënne weiderfueren.

Ech géif och nach just erwänen, datt deemnächst, den 21. Februar déi éischt Liwwerunge vun deem neien Impfstoff vu Novavax wäerten ukommen.

Eng éischt 9.000 Liwwerunge wäerten do kommen a bis Enn Mäerz rechne mir mat weideren 30.000 Liwwerungen dovunner.

Wéi wäert deen an den Asaz kommen?

Do waarde mir op en Avis vun eisem Conseil supérieur des maladies infectieuses, deen ass domadder saiséiert, sou datt och do geschwënn Kloerheet wäert kommen, wéi dëse neien Impfstoff hei an den Asaz wäert kommen.

Wat awer haut scho kloer ass, ass datt e just an den Impfzentre wäert gebraucht ginn.

Firwat?

Dat si Flacone mat 10 Dosen, an dat géif ganz opwänneg gi fir dat an d'Praxissen eranzebréngen, esou datt et kloer ass, datt mir dat dote wäerten an enger éischter Linn iwwert eis Impfzentren ofwéckelen.

A da weider Detailer esou bal de CSMI sech dozou prononcéiert huet, och dat ass e gudden Ausbléck.

Dir wësst mir hunn och nei Medikamenter am Ëmlaf.

Op déi ass och laang gewaart ginn,

och do besteet nach Hoffnung datt eng nei Dynamik an dat Ganzt kënnt an datt mir um kurative Wee och kënnen awierken.

Voilà dat war et vu menger Säit, lo wier et un Iech fir Froen.

[Journalist]

Gudde Mëtteg. Raphaëlle Dickes fir RTL.

Déi 1. Fro mat der Méiglechkeet elo mat 2 Schnelltester sech aus der Isolatioun eraus ze testen, egal nom wéi villten Dag vum 1. positiven Test?

Hutt Dir da vläicht d'Gefill datt de PCR-Test vläicht net méi de Goldstandard ass vu que datt dat Resultat jo vill méi spéit kënnt eréischt.

Wéi ee Stellewäert huet dee PCR nach?

[Paulette Lenert]

De PCR ass jo deen deen am Fong geholl den Ausgangspunkt ass fir festzestellen datt ech infizéiert sinn, an och geneese sinn, och fir den Zertifikat, also dee behält scho säi Wäert, well en am Fong de Point de départ festhält.

Dat aner ass fir eraus ze kommen aus dem Isolement, wou mir am selwechte Regimm weiderfuere wéi elo, just net méi datt de fixen Datum do ass.

[Journalist]

Dat heescht den 3G op der Aarbecht dat ass elo erëm fakultativ kann ee soen.

Do gi mir erëm zréck op déi Zäit am November wou d'Betriber fräi waren ze decidéieren.

Wéi vill Betriber waren am Fong deemools commited am 3G.

Da war eppes dat hu mir scho puer Mol gefrot mee mir kruten do ni wierklech eng Äntwert.

Et wier awer interessant ze wësse fir eng Aussiicht ze hunn.

[Paulette Lenert]

Mir hu keng Zuelen, mir haten och gëschter keng genannt kritt?

[Xavier Bettel]

0:19:34.517,0:19:38.317

Mir hu gëschter d'Fro gestallt och un d'Sozialpartner, mir hunn do keng Zuel kritt.

[Journalist]

Här Bettel nach eng aner Fro.

De Grand-Duc deen ass elo zu Peking fir d'Olympesch Spiller als IOC-Member selbstverständlech, trotzdeem ass hien och als Staatschef do,

wéi gesitt Dir seng Rees dohinner, wa mir awer vu politeschem Boykott vu verschiddene Länner an der Welt schwätzen?

[Xavier Bettel]

Am Kader vun dësen olympesche Spiller ass jo och d'Assemblée générale, si ass am Fong geholl dat héchste Gremium vum olympesche Comité an de Grand-Duc ass do Member.

Et ass wichteg datt hien och op där Assemblée do ass,...

ech weess den Engagement vum Grand-Duc, well ech...

...Dir hutt elo déi vun...et gi jo 2 Froen déi ëmmer kommen, déi vun der Mënscherechter an déi vun den Ëmweltfroen och an deem dote Kontext.

Mir hunn e ganz engagéierten ëmweltbewosste Grand-Duc an ech weess datt dat e Sujet ass deen him net egal ass, an och bei Mënscherechter, wann hie Reuniounen an Echangen huet, ass de Grand-Duc och bereet dee Sujet ze abordéiere wann hie gefrot gëtt, mee hien ass do am Kader vu senger Memberschaft am IOC an ech mengen et ass awer wichteg, datt déi Reunioun ka stattfanne mat deene Leit déi Member sinn, an an där Qualitéit ass hien och do.

[Journalist]

Vun der Lëtzebuerger Regierung ass elo kee Member dohinner gereest.

War dat e bewosste politesche Choix?

[Xavier Bettel]

Dat ass e Choix deen de Sportminister getraff huet an deen ass och ze respektéieren.

Mir sinn als Regierung net do vertrueden a Lëtzebuerg ass als Member vum IOC ass am Moment present zu Beijing.

[Journalist]

Dat heescht et handelt sech net em ee politesche Boykott vun der Lëtzebuerger Regierung?

[Xavier Bettel]

Dir wësst jo datt et och keng gemeinsam Positioun elo ginn ass fir e politesche Boykott oder kee Boykott, et ass eng Decisioun vun der Lëtzebuerger Regierung bei dëse Wanterspiller net dobäi ze sinn.

[Journalist]

Ech hu just nach eng Fro zu der Quarantän fir kléng Kanner.

Ass déi och elo eraus?

Déi kënne jo keng FFP2-Masken undoen oder wéi ass do d'Reegelung?

[Paulette Lenert]

Déi wäerten elo iwwerschafft ginn.

Dir wësst datt an der Schoul de Stufeplang gëllt an ech mengen den Här Claude Meisch wäert elo op Grond vun dëse Proposen déi generell virleien natierlech nach eng Kéier iwwert de Stufeplang kucken zesumme mat der Direktioun.

Mir hunn awer nach keen neie Moment direkt haut elo dozou.

[Journalist]

Christophe Bumb, Reporter.lu.

Eng Fro zur Impfflicht. Dir hutt jo selwer ugeschwat, datt d'Regierung, Zitat, weider hannert där Mesure steet an och hannert de Recommandatioune vum Experterot.

Elo gëtt awer och Zitater an Aussoe vun der Madamm Tanson a vun der Madamm Lenert, dat et jee no deem, datt ee nach eng Kéier misst déi Situatioun analyséieren, ier den Text an d'Chamber kënnt, respektiv ier en applizéiert gëtt.

Kënnt Dir haut hei soen: kënnt et egal wéi zu enger Impfflicht zu Lëtzebuerg oder gëtt et do nach eng Hannerdier?

Dat awer net kéint dozou kommen.

[Xavier Bettel]

De Fait ass: et ginn 2 Méiglechkeeten.

Et kann een en Text stëmmen, an d'entrée en vigueur kann ee jo declenchéiere mat verschiddene Mechanismen.

De Fait ass, wann et sécher ass datt et mam Covid fäerdeg ass, dann ass dës Regierung déi lescht déi seet, mir maachen elo Mordicus eng Impfflicht, well mir gesot hu mir maachen eng Impfflicht.

De But ass, mir wëssen net wat am September lass ass, wat am Oktober lass ass.

Dës Impfflicht wier souwisou elo net eng Äntwert op den Omikron, dës Impfflicht ass méi Sécherheet fir den Hierscht.

Mir sinn am gaangen un den Texter ze schaffen, mir hoffen datt déi och gestëmmt ginn an den nächste Wochen, mee wat wichteg ass, ass datt mir déi Modellisatioun hunn, iwwert een Impakt deen dat kéint hunn, wa mir déi hunn oder net hunn.

Mee d'Regierung steet hannert der Impfflicht.

Mee elo ze soen, déi muss kommen, wann international gesot gëtt d'Pandemie ass fäerdeg, dat wier net ze verstoen.

Mee wann d'Pandemie net fäerdeg ass, wäerte mir hannert eisem Engagement stoen.

[Journalist]

Also op Lëtzebuergesch gesot: et kéint sinn, datt et keng Impfflicht gëtt zu Lëtzebuerg?

[Xavier Bettel]

Ech géif mir et hoffen, well da wier d'Pandemie fäerdeg.

[Journalist]

Bis wéini soll déi Decisioun stoen?

Bis wéini ass déi Analys do ofgeschloss?

[Xavier Bettel]

Et ginn nach Modellisatioune gemaach an der Santé...

[Paulette Lenert]

Jo mir hu jo deen Delai vun 3 Méint dee mir eis ginn hunn fir den Text, a mir kucke kontinuéierlech wou mir dru sinn.

Also et mécht u sech Sënn, theoretesch esou laang nach Leit do sinn, déi net geimpft sinn.

Et gëtt natierlech ëmmer eng Fro vun der Verhältnisméissegkeet, bis wouhinner geet een.

Mir hoffe jo och datt nach ëmmer Leit sech impfe loossen, dat gëtt heiansdo vergiess an där ganzer Diskussioun, mir si matzen an der Impfcampagne nach ëmmer am gaangen, an déi gëtt och nach weider gedréckt.

Et ass net well mir elo un der Impfflicht schaffen, datt mir elo op déi waarden, a keng Efforte méi maachen, also jiddereen dee geimpft ass, tant mieux, wat duerno manner Leit ënnert eng Impfflicht falen, wat dat sécherlech besser ass, mee mir schaffen drun an deem Delai deen eis ginn ass, deen ass net Fro gestallt.

Dee brauche mir och.

[Journalist]

An deem Kontext: Dir hutt selwer gesot Här Staatsminister, d'Formuléierung "d'Enn vun der Pandemie".

Lo ass den Expertegremium an déi Recommandatiounen...

do gëtt et am Fong eng nei Definitioun vu wat en Enn vun der Pandemie kéint sinn

an dat ass eng dauerhaft Entlaaschtung vun de Klinicken am Land.

Gëtt et do bei Iech en Taux, e Facteur, eng Berechnung wou een dat kéint dru festmaachen, ab wéi engem Taux, iwwer wéi eng Zäit kann ee vun enger dauerhafter Entlaaschtung schwätzen an domat vläicht vun engem Enn vun der Pandemie?

[Paulette Lenert]

Mir hunn onse Stufeplang vun de Spideeler, deen eis do guidéiert, do hätte mir gär Normalitéit méiglechst zréck, d.h. heescht idealerweis an enger Phas 1 wou ee sech géif beweegen oder an enger Phas 0,wou mir och eng ganz Zäit waren an der Pandemie.

Do kann ee Projektioune maachen. Ech hat iech virdrun den taux d'incidence ginn, dee mir haut kennen fir déi geimpften, déi net geimpften a jee no Alterskategorie,dat si genau déi Berechnungen, déi mir am gaange sinn ze maachen, a vun do aus kann ee jo da Projektioune maache wat de Risiko ass par Rapport zu de Better, déi an erëm eng Kéier ausgewise sinn an deenen eenzele Phasen am Stufeplang.

Do kritt een eng relativ gutt Vue, wat de potentielle Risiko ass, en Fonction vun de Leit déi net geimpft sinn, déi eeben iwwreg bleiwen.

[Journalist]

Ausser dem Stufeplang, verstinn ech richteg, gëtt et elo kee konkrete Facteur wou een et dru festmécht?

[Paulette Lenert]

Nee. Dat ass am Fong geholl d'Situatioun an de Spideeler, dat ass jo och gekoppelt mat Zousazmoyenen déi si kréien, ab enger gewëssener Phas kann et zu Deprogrammatioune kommen, asw...an dat sinn alles anormal Zoustänn am Spidol déi mir net wëllen hunn,

aus deene wëlle mir natierlech erauskommen.

[Journalist]

Nach eng Fro un Iech Här Staatsminister zu der sougenannter Plagiatsaffär.

Do gëtt et jo en neie Moment säit dëser Woch, mat der Decisioun vun Uni Nanzeg, Université de Lorraine, an och mat Ärer perséinlecher Decisioun fir op Ären Diplom esou ze soen ze verzichten.

Vläicht eng 1. Fro dozou.

Wéi wäert dat konkret oflafen, well aktuell wou mir hei schwätzen hutt Dir deen Diplom jo nach.

Wéi wäert dat konkret oflafen, datt Dir dee kéint oferkannt kréien?

[Xavier Bettel]

Also et ass e Courrier deen ech .... also ech hat jo e Gespréich mam President,

wou ech him gesot hunn, datt ech mäin Diplom géif zeréck ginn.

Hie war och bëssi iwwerrascht.

Ech hunn den Diplom direkt vu mengem CV um Regierungsite sträiche gelooss.

De physeschen Diplom, de Pobeier, weess ech net wou en ass, dat muss ech Iech zouginn, an et ass och e Courrier deen ënnerwee ass fir der Uni dat matzedeelen.

[Journalist]

Wat d'politesch Diskussioun betrëfft, et ass kee Geheimnis datt esou Affären am Ausland wesentlech politesch Konsequenzen no sech gezunn hunn.

Hei zu Lëtzebuerg ass dat anescht.

Esouguer d'Oppositioun gëtt Iech am Fong an Ärer Interpretatioun do Recht.

Et gëtt am Fong geholl keen am politesche Lëtzebuerg deen do iergendwéi politesch Konsequenze géif verlaangen.

Vläicht esou gefrot: wéi fillt et sech eigentlech un an engem Land ze liewen, wou esou eng perséinlech Affär keng politesch Konsequenzen no sech zitt?

[Xavier Bettel]

Fir mech war et wichteg direkt Konsequenzen ze zéien, ech hunn direkt reagéiert, ech hunn direkt schrëftlech reagéiert.

Ech hunn deen Diplom zréck ginn, wat ech net hätt missen, mee fir mech ass et och drëms gaangen, fir déi akadeemesch Aarbecht vun enger Uni net ze schueden.

Ech hu mech entschëllegt bei der Uni .

Ech hunn dat gemaach wat ech menge wat och richteg war, wat vläicht onerwaart war fir deen een oder deen aneren, mee fir mech déi richteg Decisioun war, och mäin Diplom zeréck ze ginn.

[Journalist]

Nach eng lescht Fro dozou: Et gëtt vill Leit, jonk Leit déi aktuell, och an der Situatioun vun der Pandemie, wou et och méi schwiereg ass, un enger Masteraarbecht oder änlech schaffen an dofir vill Zäit investéieren.

Wat géift Dir soe wann Dir mat deene Leit schwätzt?

Am Réckbléck mat Ärer Erfarung, wat ass do Är Léier aus Ärer perséinlech akadeemescher Erfarung?

[Xavier Bettel]

Ech hunn et net verstoppt, meng Aarbecht war schlecht, an ech wënschen hinnen eng besser Aarbecht ofzeginn, wéi déi déi ech ofginn hunn.

[Journalist]

Michèle Gantenbein vum Luxemburger Wort.

Ech wollt just eng Detailfro hunn zu der Restauratioun.

Do ass jo d'Spärstonn opgehuewen. Ännert do nach soss eppes an deem Beräich elo. Am Moment ass jo....

[Paulette Lenert]

3G

[Journalist]

Den 3G ass och do? Ok. Merci.

[Xavier Bettel]

Awer ouni de System deen et virdru ginn ass vun de Schnelltester sur place.

Deen zielt net méi.

An der Zäit war jo beim System datt een och nach e Schnelltest am Restaurant konnt maachen, oder am Café oder an enger Disko...dat fält ewech.

Et ass just zertifiéiert.

[Paulette Lenert]

Wann ech just nach ka bäifügen, net datt dat mëssverstane gëtt, mir hunn déi Leit déi een Zertifikat hunn, déi net kënne geimpft ginn aus medezinesche Grënn, deene wäert et och weiderhi méiglech sinn op deen Autotest sur place zréckzegräifen.

Mee dat ass net d'Règle generale.

Dat ass wierklech just fir déi ganz spezifesch Kategorien un Leit, déi eeben an där Situatioun sinn datt si en Zertifikat hunn dee beleet datt si net kënne geimpft ginn.

Also fir déi bleift dat, awer fir déi aner Leit ass déi Facilitéit net ginn.

[Journalist]

Sidney Wiltgen vum Tageblatt.

Dir hutt virdrun ugeschwat datt nieft de Leit déi geimpft sinn, och vill Leit e Geneesenencertifikat hunn.

Ginn et do genau Statistike wéi vill vun der Populatioun zu Lëtzebuerg geimpft, respektiv geneesen ass?

[Paulette Lenert]

Jo, déi hu mir, pro Alterskategorie an och pro Kategorie geimpft, net geimpft.

Déi wäerte mir och an deem Pobeier dee mir elo opbereede fir méi Zuelematerial ze hunn, grad och am Kontext vun der Diskussioun ronderëm Impfflicht oppeleeën, mee déi hu mir, jo.

Ech hat Iech eng Indikatioun gi virdrun: d'Population generale hu mir am Moment 72% déi geimpft sinn, a bei deenen net geimpften do sinn nach eng Kéier 15,6%, déi deen Dag wou mir dës Foto geholl hunn am Geneesenen-Status waren.

Dat gëtt Iech bëssen eng Iddi.

[Journalist]

Da si jo dann ëm déi 87%, wann ech elo richteg gerechent hunn, ass dat genuch fir den Ufank vum Enn vun der Pandemie vläicht ze prognostizéieren?

[Paulette Lenert]

Et ass sécherlech e gudde Wee.

Ech mengen et sinn eng Rei Länner déi am Moment nach méi e grousse Schrëtt a Richtung Normalitéit huelen, déi och e bëssi méi héich nach leie generell wéi mir, mee schlecht ass et sécherlech net.

Ech hat e bëssi verglach, och an der Schwäiz maachen se och déi Rechnung, wou se zesummerechnen, wien ass geimpft, wien ass geneesen, do leie si och iwwer 90%.

U sech schwamme mir e bëssen am selwechte Gewässer. Dat stëmmt eis op alle Fall optimistesch am Moment.

[Journalist]

Dann hutt Dir nei Medikamenter ugeschwat. Ech menge Paxlovid ass elo annoncéiert ginn.

Ginn et do nach anerer déi elo mat an d'Spill kommen oder hutt Dir do just de Paxlovid domadder gemengt?

[Paulette Lenert]

Et ass den....déi Nimm....et ass nach een aneren, mee do fält mir elo just den Numm net....Monu... iergendeppes...weess keen et?

Ech verhalen déi Medikementenimm net...sorry.

Et ass nach een anert, wat och elo kierzlech an den Ëmlaf komm ass.

[Journalist]

Jacques Ganser vum 100,7 nach ee Mol.

Ech wollt froe wéi d'part des choses gemaach gëtt vun de Leit an de Spideeler, déi Covid hunn, respektiv wou de Covid eréischt festgestallt gëtt a se awer wéinst anere Saachen hospitaliséiert sinn.

Dat verfälscht jo och eigentlech och e bëssen d'Statistiken, respektiv eventuell och esouguer d'Zuel vun de Leit déi op den Intensivstatioune leien.

Wéi gëtt do eng Part des choses gemaach vun deene Fäll oder ginn déi einfach all zesummegerechent?

[Paulette Lenert]

Nee, dat hutt Dir am Rapport journalier, wann Dir dee genau kuckt, hutt Dir déi Indikatioun dran.

Do hutt Dir déi Covid-Krank an déi di eeben wéinst Covid am Isolement sinn.

Wann Dir do d'Foussnotte liest fannt Dir dat eraus.

Am Rapport journalier sinn déi opgestéckelt.

Dat sinn der vill.

Am Moment hu mir der z.B. méi op Better leien,déi net wéinst Covid am Spidol sinn, mee déi awer Covid hunn, an doduercher e gewëssenen Opwand an der Fleeg mat sech brénge well se awer isoléiert musse bleiwen, well d'Personal sech muss schützen asw,...

Mee Dir fannt dat, Dir musst bëssi an de Fousnotte kucke goen.

[Journalist]

Kéint Dir nach eng Kéier am Detail just erkläre wéi et ass mam Personal am Gesondheets- a Fleegesecteur mat engem zertifizéierten Test?

Brauchen déi Leit keen zertifiéierten Test fir op d'Aarbechtsplaz?

Geet et do duer wann een anere professionell de la Santé dat mécht oder brauchen si en zertifiéierten Test wéi aner Leit déi op d'Aarbecht ginn?

[Paulette Lenert]

Also do sinn elo 2 Saache gemëscht an enger Fro.

Et gëtt eng gewësse Kategorie vu Leit, déi sinn habilitéiert fir ze certifiéieren, an dann ass et en zertifiéierten Test, dat ass och just dat wat gëllt.

Well dir sot Fleegepersonal.....

Normalerweis fält d'Fleegepersonal an déi Kategorien déi kënnen zertifiéieren, an dee Moment ass dat och e richtege valabele QR-Code deen se hunn, d.h. dann ass dat zertifiéierte Schnelltest.

[Journalist]

Mee muss dat och iwwert déi offiziell Prozedur goen....iwwer MyGuichet z.B.

[Paulette Lenert]

Jo.

[Journalist]

Dat heescht et geet net duer datt een Infirmier deen aneren...den Infirmier B, den Infirmier A,...

[Paulette Lenert]

Nee dat geet net duer. Déi Leit...

mir hu jo de Listing vun deene Leit déi an deene Beruffer sinn, an déi hunn Accès op déi Demarchen op myGuichet wou si dat da kënnen ausstellen, fir datt dat och deen zertifiéierten Test ass.

[Journalist]

Ok.

[Journalist]

Ech hunn nach eng Prezisiounsfro wat den Horeca ugeet, awer och Diskoen.

Kënnen Diskoen erëm opmaachen an d'Spärstonn gëtt et net méi?

[Xavier Bettel]

Also et gëtt kéng Spärstonn méi an Diskoen, esou wéi d'Caféen, d'Restauranten falen an dee Modus dee se kannt hunn virdrun, net dee normale Modus, well et ass nach ëmmer ënnert dem 3G-System, mee si kënnen nees opmaachen.

[Journalist]

Dat heescht d'Fräinuechte sinn erëm...

[Xavier Bettel]

Dat sinn d'Gemengen, déi decidéieren, dat ass net d'Regierung, mir kënne se just....

[Paulette Lenert]

Mir hu kee Probleem domadder...

[Journalist]

Mee dat ass méiglech? A vu wéini u gëllt dat dann elo?

[Xavier Bettel]

Dat läit net an eisen Hänn. Mir wäerten...d'Madamm Gesondheetsministesch wäert den Text e Méinden deposéieren da wäert en an d'Prozedur goen, do muss en Avis vum Staatsrot kommen an dann de Vott an der Chamber an dann trëtt en a Kraaft.

[Journalist]

Dir hutt gesot Dir haalt awer weider un der Iddi vun enger Impfflicht fest.

Et geet jo drëms do och déi Leit ze iwwerzeegen, déi nach zécken, déi Angscht hunn.

Wäert et dann do net och vu politescher Säit wichteg vläicht nach e bëssi méi pro-aktiv

un de Sujet vun de Niewewierkungen erunzegoen?

[Paulette Lenert]

Jo mir hunn elo vill Campagne gehat an deene leschte Woche ronderëm d'Niewewierkungen, wou eis Direktioun erausgaangen ass, wou mir Medezinner d'Wuert ginn, fir dat ze thematiséieren, och oppen ze thematiséieren, do wäerte mir um Ball bleiwen.

Wéi gesot, déi Campagne ass net um Enn, si gëtt kontinuéierlech ugepasst.

Mir sinn och elo erëm am gaangen ze analyséieren: wéi ass de Profil vun deene Leit déi bleiwen, déi net geimpft sinn, fir do besser ze verstoe wat d'Iwwerleeunge sinn.

Mir kréien och Feedback vum Terrain, Leit déi et sech et spéit elo iwwerleeën.

Dat ass och eng ganz gutt source d'informations, well dann am Gespréich mam Dokter deen impft, och kann erausgehéiert ginn, wat d'Probleemer waren, wou d'Suergen nach leien.

Do schaffe mir drop an d'Niewewierkunge sinn natierlech e Sujet wou mir wäerten dohannert bleiwen.

[Journalist]

Ech mengen et gouf jo déi Pressekonferenz mat de Leit aus de Spideeler.

Esou eppes kéint ee sech jo och an deem Sënn virstellen.

Et gëtt jo och vill Interessi ronderëm dat...

och wann een d'Pharmacovigilance liest, do sinn awer vill oppe Froen.

[Paulette Lenert]

Dir gesitt jo an de Pressekonferenzen déi mir mat der Santé hu probéiere mir och ze variéiere mat den Experten déi kommen, mol sinn et Kannerdokteren, Fraenthemen, déi och an de Facebook-Live-Eventer sinn...

Sécherlech kënne mir och d'Niewewierkungen do eng Kéier méi ervirhiewen.

[Xavier Bettel]

Et war mi jo wichteg, ech hat et jo och schonn ugekënnegt, datt mir och deene Leit vum Terrain d'Wuert ginn, an dofir och d'Pressekonferenzen déi organiséiert gi sinn an der Santé mat deene Leit vum Terrain.

Mir hunn als Politik net op alles eng Äntwert, an ech mengen datt et och wichteg ass, datt déi Leit vum Terrain do d'Informatioune ginn an ech gesi jo och eng Rëtsch vun Organer vun der Presse, déi reegelméisseg Kontakt hu mat de Spezialisten, a fir eis ass et och wichteg deenen d'Wuert ze ginn, och am Kader vu Pressekonferenzen déi mir organiséieren.

[Journalist]

Ech hätt och nach eng Detailfro zu den Altersheimer, wat d'Isolatioun ugeet.

Wann elo gesot gëtt Isolatioun no 2 Schnelltester no 2 Deeg kann een erausgoen.

Gëllt dat och fir d'Bewunner an engem Altersheim oder kënnen do d'Altersheimer dat nach geréiere wéi si dat wëllen?

[Paulette Lenert]

Och do gëtt dat iwwerschafft, do gëtt et jo e permanente Comité deen en place ass, fir d'Mesuren an den Alters- a Fleegestrukturen matzebegleede mat Recommandatiounen an ech géif soen, si wäerten och elo zäitno nach eng Kéier zesummekomme fir mat der neier Donne ze gesinn, op do Adaptatiounen ze maache sinn an déi eng oder aner Richtung.

[Xavier Bettel]

Keng Froe méi?

Merci.